**Туристік қызмет психологиясы**

**3-семинар. Тұлғаның психикалық сипаттарын зерттеу: темперамент, мінез, қабілет. Тұлғаның қоғаммен байланысы**

**Темперамент –** *адамның психикалық әрекетінің нақты динамикасын айқындайтын психиканың дара қасиеттерінің жиынтығы*. Павлов көзқарасында адам темпераменті – жоғары жүйке жүйесінің сырттай әрекет қарқынында танылатын психикалық бейнесі.

Темпераменттің психологиялық сипатын анықтайтын негізгі темперамент қасиеттері мынадай.

**Сезімталдық –** адамның психикалық жауап әрекетінің пайда болуына себепші сыртқы әсер күшінің ең төменгі деңгейі мен сол жауап-әрекеттің дәрежесі.

**Жауап-әрекетке келу –** бірдей ықпалды сыртқы не ішкі әсерлерге болған ырықсыз жауап-әрекет дәрежесі.

**Белсенділік –** мақсатқа жетуде адамның қоршаған дүниеге ықпал жасау және кедергілерді жеңу үшін жұмсалған әрекет-қылығының қарқындылығы (табандылық, зейін қою, бағдар таңдау т.б.).

**Жауап-әрекетке келу мен белсенділік қатынасы –** адам іс-әрекетінің өзін пайда еткен себепке қаншалықты тәуелді екенін білдіруі: кездейсоқ сыртқы немесе ішкі жағдайлар (көңіл-күйден, кездейсоқ оқиғалардан), болмаса ниет, мақсат т.б.

**Икемділік –** адамның сыртқы әсерлер мен өзгерген жағдайларға қаншалықты жеңіл әрі жылдам үйрене алуы немесе жаңа жағдайға салғырт, тіпті жат қылық көрсетуі.

**Жауап-әрекет қарқыны** – әрқилы психикалық әрекеттер мен процестер, сөйлеу, ым-ишара қозғалыстары мен ой білдіру шапшаңдығы.

**Экстраверсия** (нем.Extraversion, лат. еxtra – сыртқа + vertere – бұру) – адамның өз ойы, уайымы мен мүдделерін сыртқы дүниеге бұру, осының нәтижесінде қоршаған ортамен қатынас жасау жеңілденеді.

**Интроверсия** (нем. Introversion, лат. іntro – ішке + vertere – бұру) – адамның өз ойы, уайымы, мүдделерін өз ішкі дүниесінде шоғырландыру, өз ішкі дүниесіне шому, сондықтан айналадағы ортамен қатынас жасау қиынға соғады.

**Сезімдік қызбалық –** эмоционалдық жауап болуы үшін қажет ең төменгі әсердің шамасы мен оның туындау жылдамдығы.

Осыған орай темперамент типтерінің сипаттамасы мынадай.

**Сангвиник –** өте әрекетшең адам, дегенмен, бұл әрекетшеңдік оның белсенділік қасиетіне сай, қозу мен тежелуі тепе-тең. Назарын тартқанның бәріне араласа кетеді, ым-ишарасы мен қозғалыс қимылдары шапшаң. Сәл нәрседен қарқылдап күледі, болмашы себептен көңілі қалып, мұңаяды. Бет жүзінен көңіл-күйі, заттар мен адамдарға болған қатынасы білініп тұрады. Сезімталдығы өте жоғары, сондықтан ол оншама әсері болмаған дыбыстар мен жарыққа елеңдей бермейді. Мұндай адам көтеріңкі белсенділікке ие, жұмыс қабілеті мен қуатының жоғары болуынан жаңа іске қаймықпай кіріседі, ұзақ уақыт қызметін жалғастыра алады. Зейінін таңдаған объектіге тез шоғырландырады, тәртіпті, қажет болса, өзінің ырықсыз әрекеттері мен сезімдеріне тоқтау, тыйым бере алады. Әрекеті жедел, ақыл-ойы икемді, тапқыр, сөйлеу қарқыны шапшаң. Сезімдері, көңіл-күйі, қызығулары мен ниеттері өзгерген жағдайға байланысты жеңіл ауысып отырады. Тіл табысқыш, жаңа талаптар мен жағдайларға икемшіл. Қиналмастан бір істен екіншісіне ауыса алады, қажет болса, қайта үйреніп, жаңа дағдыларды қабылдауға шебер. Экстраверт

**Холерик.** Әрекетшең және белсенді. Бірақ холериктің әрекетшеңдігі белсенділіктен басымдау, сондықтан ол ұстамсыз, шыдамсыз, қызба. Сангвиникке қарағанда салғырттау, икемі кемірек. Осыдан – ниеттері мен қызығулары тұрақтылау, табанды, зейінін ауыстыруы қиындау, сезімі көбіне сырттай көрінеді, сондықтан – толық экстраверт.

**Флегматик –** әрекеті енжар, сезімталдығы мен көңіл шарпулары кем көріністі. Оны күлдіру де, мұңайту да оңай емес, төңіректің бәрі күлкіден жығылып жатқанда, ол міз бақпас. Қай жағдайда да сабырлылығы мен байсалдылығын жоғалтпайды, Ым-ишара жоқ, сөзі сылбыр, әрекеті жай. Жаңарған жағдайда икемделуі қиын, дағдылары мен әрекеттерін өзгертуі ауыр. Солай да болса, флегматик өте қуатты, жұмыстан шаршамайды. Шыдамды, ұстамды, сезімге берілмейді. Әдетте, жаңа адамдармен араласа қоймайды. Сырттай әсерге төзімді. Бар білгені ішінде, бұл – интроверт.

**Меланхолик.** Өте сезімтал,, бірақ әрекетшеңдігі кем адам. Болмашы нәрседен көзіне жас үйіріліп, өкпешіл, сырттай әсерді күйзеліспен қабылдайды. Ым-ишарасы аз, дауысы мен қозғалысы өте сылбыр. Әдетте, өзіне сенімсіз, үркек, болмашы қиындықтан шегінеді. Меланхоликтің жігері кем, тез шаршайды, қызметі болымсыз. Зейіні тұрақсыз, оның барша психикалық процестері әлсіз. Көпшілік меланхоликтердің өздерінің тұйықтығы мен адамдардан оқшаулануынан ішіне түйгені көп – толық интроверт.

**Мінез –** жеке адамның өзіне тән қылық-әрекетінде, тіл қатынасында тұрақты қалыптасатын дара ерекшеліктерінің жиынтығы. Мінез құбылысын зерттейтін ғылым – *характерология.*

**Тапсырма**

1 Темперамент анықтамасын келтіріңіз

2 Темперамент түрлерін атап шығыңыз

3 Мінез анықтамасын келтіріңіз

4 Қабілет анықтамасын келтіріңіз

Дереккөздер